คิกออฟ"ยูโร 2012" สินค้าเปิดศึกชิงยอดนอกสนาม
เข้าสู่ฤดูกาลแข่งขันขันฟุตบอลชิงแชมป์แห่งชาติยุโรป 2012 หรือ “ยูโร 2012” ครั้งที่ 14
8 มิ.ย. 2555

โดย...ดวงใจ จิตต์มงคล 
เข้าสู่ฤดูกาลแข่งขันขันฟุตบอลชิงแชมป์แห่งชาติยุโรป 2012 หรือ “ยูโร 2012” ครั้งที่ 14 อย่างเป็นทางการ ในวันที่ 8 มิ.ย. และสิ้นสุดการแข่งขันนัดชิงชนะเลิศในวันที่ 1 ก.ค.นี้ โดยมี 2 ประเทศเจ้าภาพร่วม คือ ยูเครน และโปแลนด์
ขณะเดียวกันยังมีศึกนอกสนามแข่งขันฟุตบอล ที่นอกจากเจ้าของสินค้าแบรนด์ต่างๆ ที่คว้าสิทธิการเป็นผู้สนับสนุนหลักอย่างเป็นทางการ “ยูโร 2012” ในระดับโกลบอล ออฟฟิศเชียล สปอนเซอร์แล้ว ยังมีแบรนด์สินค้าคู่แข่งในตลาดเดียวกัน ซึ่งแม้จะไม่ได้รับสิทธิการเป็นผู้สนับสนุนหลักอย่างเป็นทางการ แต่มักเห็นบ่อยๆ ว่าเจ้าของสินค้าแบรนด์รองเหล่านี้ ต่างโหนกระแสฟุตบอลยูโรเพื่อจัดกิจกรรมการตลาดออกมาพร้อมกับเจ้าของสินค้าแบรนด์หลักด้วยเช่นกัน 
นอกจากนี้ยังรวมถึงการเปิดศึกผู้รับสิทธิการถ่ายทอดสดการแข่ง ขันฟุตบอล ที่แตกย่อยออกมาอีก เพื่อเปิดโอกาสให้เจ้าของสินค้าที่ทำตลาดท้องถิ่นในแต่ละประเทศนั้นๆ มีโอกาสร่วมเป็นผู้สนับสนุนการถ่ายทอดสดเกมการแข่งขันดังกล่าวภายในประเทศด้วย 
เริ่มจาก “จีเอ็มเอ็ม แซท” ของบริษัท จีเอ็มเอ็ม แกรมมี่ เป็นผู้รับสิทธิการถ่ายทอดสดการแข่งขันยูโร 2012 อย่างเป็นทางการในประเทศไทย โดยผู้ชมสามารถรับชมได้โดยติดตั้งกล่องรับส่งสัญญาณจีเอ็มเอ็มแซท ไปพร้อมกับการหาพันธมิตรเจ้าของสินค้าภายในประเทศ เพื่อรับสิทธิเป็นผู้สนับสนุนหลักการถ่ายทอดสดการแข่งขันอย่างเป็นทางการภายใต้รูปแบบแพ็กเกจต่างๆ 
สรกฤต ลัทธิธรรม ผู้จัดการฝ่ายการตลาด กลุ่มผลิตภัณฑ์เครื่องดื่มตราช้าง บริษัท ไทยเบฟเวอเรจ มาร์เก็ตติ้ง กล่าวว่า บริษัทใช้งบ 25 ล้านบาท จัดกิจกรรมต้อนรับฟุตบอลยูโร ด้วยการเข้าร่วมเป็นผู้สนับสนุนหลักฟุตบอลยูโร 2012 ในประเทศไทยอย่างเป็นทางการ รวมทั้งมีพันธมิตรร้านค้าที่ร่วมทำกิจกรรมการตลาดมากกว่า 1,000 ร้านอาหาร โดยประเมินว่าในช่วงการแข่งขันฟุตบอลยูโรครั้งนี้ตลอด 1 เดือนนี้ จะสร้างยอดขายเติบโตมากกว่า 20% เมื่อเทียบเดือนก่อนหน้านี้
“ฟุตบอลยูโรในครั้งนี้มีความคึกคักพอสมควร เห็นได้จากบรรยากาศในช่วง 1 เดือนที่ผ่านมา แต่หากเทียบกับฟุตบอลโลกที่ผ่านมาอาจจะไม่คึกคักมากนัก เพราะเวลาในการแข่งขันที่ดึกพอสมควร” สรกฤต กล่าว
บุญยง ตันสกุล กรรมการผู้จัดการ บริษัท ซิงเกอร์ ประเทศไทย กล่าวว่า การแข่งขันฟุตบอลยูโรที่มีขึ้นในเดือน มิ.ย.ก.ค.นี้ว่า ซิงเกอร์ได้จัดโปรโมชันพิเศษให้แก่ลูกค้า โดยหากลูกค้าเลือกซื้อจอแอลซีดีของซิงเกอร์ จะได้รับกล่องรับสัญญาณดาวเทียมจีเอ็มเอ็มแซท ด้วย หรือสามารถเลือกซื้อกล่องรับสัญญาณดาวเทียมได้เช่นกัน โดยคาดว่าในสิ้นปีนี้จะสร้างยอดขายจอทีวี ทั้งปีอยู่ที่ 2.5 หมื่นเครื่อง หรือเฉลี่ยขายเดือนละ 700 เครื่อง ส่วนช่วงการแข่งขันฟุตบอลยูโร คาดว่ายอดขายจะเพิ่มเป็น 1,500 เครื่องต่อเดือน 
สอดคล้องกับผลสำรวจของศูนย์วิจัยกสิกรไทย ระบุว่าเครื่องใช้ไฟฟ้าหมวดโทรทัศน์จะเป็นกลุ่มสินค้าเครื่องใช้ไฟฟ้าที่มีความเคลื่อนไหวโดดเด่นที่สุดในช่วงมหกรรมกีฬาระดับโลก 2 รายการใหญ่ คือ ฟุตบอลยูโร 2012 และโอลิมปิก 2012 เห็นได้จากการที่บริษัทผู้ผลิตโทรทัศน์ต่างเร่งทำการตลาดกระตุ้นยอดขายโทรทัศน์กันอย่างเข้มข้นทั่วโลก ซึ่งรวมถึงในประเทศไทยเช่นกัน 
ทั้งนี้ในช่วงปลายไตรมาส 2 จนถึงต้นไตรมาส 3 ของปี 2555 นี้ ตลาดโทรทัศน์จะได้รับแรงหนุนจากมหกรรมกีฬาระดับโลกทั้งสองรายการ ที่จะเข้ามาช่วยเร่งการตัดสินใจซื้อโทรทัศน์ของผู้บริโภคในช่วงนี้ อีกทั้งการตัดสินในซื้อโทรทัศน์ยังได้รับแรงหนุนการทำตลาดของผู้ประกอบการเครื่องใช้ไฟฟ้า ที่หันมาเร่งทำการตลาดกระตุ้นยอดขาย โดยผ่านแรงจูงใจ อาทิ ซื้อโทรทัศน์แถมกล่องรับสัญญาณถ่ายทอดฟุตบอลยูโร 2012 การจัดแคมเปญร่วมกับบัตรเครดิต และการจัดแคมเปญลดราคาโทรทัศน์ เป็นต้น 
แนวทางดังกล่าว ทำให้ยอดขายโทรทัศน์ในช่วงเดือน พ.ค.ก.ค.นี้ น่าจะเติบโตดีขึ้น โดยเฉพาะในช่วงของการแข่งขันฟุตบอลยูโร 2012 ที่คาดว่าจะกระตุ้นยอดขายโทรทัศน์ได้ดีกว่า ขณะเดียวกันในช่วงครึ่งหลังของทุกปีจะเป็นช่วงปกติที่มีกิจกรรมการซื้อขายโทรทัศน์ค่อนข้างคึกคัก 
ดังนั้น คาดว่ากิจกรรมการซื้อโทรทัศน์น่าจะกลับมาเติบโตดีขึ้น โดยกลุ่มโทรทัศน์ที่ขายดี จะยังเป็นโทรทัศน์ระบบแอลซีดี (LCD) จากปัจจุบันราคาโทรทัศน์แอลซีดีมีราคาที่ถูกลง โดยระดับราคาเริ่มต้นที่ประมาณ 9,000 บาท จึงเป็นที่น่าสนใจของลูกค้าที่จะเปลี่ยนโทรทัศน์ขณะนี้ ขณะที่กลุ่มโทรทัศน์ระบบแอลอีดี (LED) จะเริ่มมีส่วนแบ่งทางตลาดเพิ่มขึ้น เนื่องจากปัจจุบันราคาเริ่มถูกลง โดยราคาโทรทัศน์แอลอีดีจะแพงกว่าโทรทัศน์แอลซีดีอยู่ประมาณ 2 เท่า จากการที่ราคาขายปรับลดลงทำให้ความนิยมในการซื้อโทรทัศน์ที่มีจอขนาดใหญ่เป็นที่นิยมในกลุ่มผู้บริโภค 
นอกจากนี้เครื่องใช้ไฟฟ้าในกลุ่มที่เกี่ยวเนื่อง เช่น โฮมเธียร์เตอร์ เครื่องเสียง และเครื่องบันทึกภาพ น่าจะเติบโตตามตลาดโทรทัศน์เช่นกัน สำหรับภาพรวมของการแข่งขันในตลาดโทรทัศน์จะเป็นการแข่งขันระหว่างโทรทัศน์แบรนด์ญี่ปุ่นและเกาหลีใต้ โดยเฉพาะการเร่งทำตลาดของค่ายโทรทัศน์แบรนด์จากญี่ปุ่น ที่คงต้องใช้จังหวะนี้ช่วงชิงส่วนแบ่งการตลาดให้ได้มากที่สุด